“ฟินันเซีย” เชียร์ซื้อ RT ชูเป้า 3.20 บ. มองรายได้ปี 64-65 โตแกร่ง
“ฟินันเซีย” เชียร์ซื้อ RT ชูเป้า 3.20 บ. มองรายได้ปี 64-65 โตแกร่ง
9 เม.ย. 2564

บล.ฟินันเซีย ไซรัส ระบุในบทวิเคราะห์ ประเมินราคาเหมาะสมของ บริษัท ไร้ท์ทันเน็ลลิ่ง จำกัด (มหาชน) หรือ RT ปี 2564 ที่ 3.20 บาท อิง PER เท่ากับ 12.5 เท่า เทียบกับบริษัทที่มีส่วนของงานรับเหมาวิศวกรรมโยธา และธรณีเทคนิคอย่าง CK, STEC, UNIQ ซึ่งซื้อขายบน PE ปี 2563 ที่ 11-26 เท่า อย่างไรก็ดี RT มีขอบเขตของงานน้อยกว่า, ไม่มีการลงทุนในบริษัทร่วม รวมถึงกำไรปี 2564 โตต่ำกว่า CK และ STEC จึงอิง PE ที่ต่ำกว่า แต่เป็น PE สูงกว่า UNIQ ที่กำไรด้อยกว่า
ขณะที่เทียบกับ EPS Growth ปี 2564-65 คิดเป็น PEG ที่ 1.0 เท่า ดังนั้น แนะนำซื้อ จาก Backlog ที่แข็งแกร่ง รองรับคาดการณ์รายได้ปี 2564-65 แล้ว 89% และ 21% ตามลำดับ รวมถึงมีโอกาสรับงานใหม่เข้ามาเติมอีกมาก ท่ามกลางตลาดงานอุโมงค์ที่คู่แข่งน้อยราย และปัจจุบันซื้อขายบน PE ปี 2564 เพียง 10 เท่า ต่ำกว่ากลุ่มฯที่ 20 เท่า
คาดการณ์กำไรสุทธิในปี 2564 – 65 จะมีอัตราการเติบโตเฉลี่ย 12% CAGR ที่ 279 ล้านบาท (+17% จากปีก่อน) และ 299 ล้านบาท (+7% จากช่วงเดียวกันของปีก่อน) ตามลำดับ ตามทิศทางรายได้ งานก่อสร้างที่เร่งขึ้น
โดยปี 2564 มาจากการรับรู้ Backlog ต่อเนื่อง ขณะที่ปี 2565 บนสมมติฐานรับรู้งานใหม่อย่างรถไฟทางคู่เด่นชัย-เชียงราย-เชียงของที่คาดเริ่ม ก่อสร้างตั้งแต่ไตรมาส 4/63 ซึ่งคาดได้งาน 40% ของมูลค่างานอุโมงค์ (ต่ำกว่าเป้าบริษัท) รวมถึงเริ่มก่อสร้างโรงไฟฟ้าหลวงพระบางได้ในปีหน้า
อย่างไรก็ดี คาดอัตรากำไรขั้นต้นอย่างระมัดระวัง โดยในปี 2564-65 อ่อนลงเป็น 19.5% และ 18.5% ตามลำดับ เทียบกับปี 2563 ที่ 20.9% หลังรถไฟทางคู่มาบกะเบา-จิระ ซึ่งมีมาร์จิ้นสูงกว่าปกติถูกส่งมอบปลายปีนี้ และงานใหม่คาดมีมาร์จิ้นอยู่ที่ 15-20%
สำหรับไตรมาส 1/64 คาดรายได้เร่งขึ้นเป็นระดับ 800 ล้านบาท แต่อัตรากำไรขั้นต้นถูกกดดันจากโครงการถนนมีปัญหา Cost Overrun และมีการแก้ไขแบบ ทำให้เบื้องต้น ประเมินกำไรไตรมาส  1/64 ชะลอจากปีก่อน แต่ดีขึ้นจากไตรมาสก่อน
อย่างไรก็ดี โมเมนตัมกำไรตั้งแต่ไตรมาส 2/64 จะฟื้นตัวต่อเนื่อง หลังโครงการที่มีปัญหาดังกล่าวถูกส่งมอบในปลายเดือนเม.ย.นี้